Mboweni vra vir hervorming van begrotingsprosesTito Mboweni, minister van finansies. (Foto: GCIS) Die minister van finansies, Tito Mboweni, het Vrydagoggend tydens die virtuele debat oor die begroting gevra dat die hele Suid-Afrikaanse begrotingsproses hervorm moet word tot ŉ stelsel van nulgebaseerde begrotingswerk. Dit sou beteken dat elke staatsdepartement jaarliks elke lynitem in die begroting van voor af sal moet motiveer. Daar sal geen uitgawe wees wat as noodwendig aanvaar word omdat dit in die verlede so aanvaar is nie. Dit is dus ŉ deegliker dog tydsamer proses om die begroting op te stel, en Mboweni het gesê parlementslede moet dit maar instudeer, want dis hoe dinge in die toekoms gedoen sal word. Vanjaar se begroting is heeltemal anders as dié van ander jare omdat dit ingedien is net voordat die koronavirus-epidemie die land getref het, en dus uitgedien is omdat dit nie die algehele afsondering se ekonomiese gevolge kon verreken nie. Dit is dus grootliks ŉ teoretiese oefening aangesien Mboweni, in die lig van die veranderde werklikhede, binne die volgende twee weke ŉ nuwe begroting gaan indien. Die DA het weer die regering se hantering van die Covid-19-pandemie gekritiseer. Geordin Hill-Lewis van die DA het gesê die syfers toon dat die staat nie bevoeg is om die leidende ontwikkelingsrol te aanvaar wat die ANC wil voorskryf nie. “Dis nie die virus wat Suid-Afrika se ekonomie op die rand van die ekonomiese afgrond het nie. Dit is die stand van afsondering met sy sinnelose maatreëls – ŉ selfopgelegde ramp deur die ANC-regering,” het Hill-Lewis aangevoer. Die IVP het by monde van Mkhuleko Hlengwa aangevoer dat die ANC moet ophou om die koronavirus die skuld te gee vir die land se ekonomiese probleme. “Die ekonomie was reeds in die put voor die virus, soos rommelstatus bewys. ŉ Verdere foutlyn is dat daar nie straf is vir oortreders nie,” het Hlengwa gesê. Wouter Wessels van die VF Plus het ook aangevoer die land se ekonomiese probleme kan nie op die koronavirus gepak word nie. “Die land het in gebreke gebly om behoorlik te beplan vir swart swane soos die koronavirus en rommelstatus, en ons pluk nou die wrange vrugte daarvan,” aldus Wessels. Die kwessie van die gebruik van pensioengeld om Eskom uit die knyp te kry, het ook opgeduik. Norbert Buthelezi van die ANC het sterk voorspraak gemaak dat die Openbare Beleggingskorporasie (OBK) geld in Eskom moet belê sodat Eskom sy werk beter kan doen en deur ŉ gunstiger balansstaat ŉ aantrekliker opsie vir oorsese uitleners kan wees. Hy meen die besware van sommige politieke partye teen dié plan is skynheilig, want daar was nie dieselfde besware toe die OBK in Steinhoff, Tongaat Hulett of Sasol belê het nie.